text:
Eftir royndir á tveimum ymiskum verkætlanum, ið fingust við ung við trupulleikum, valdi Ingvald á Kamarinum at stovna sín egna skúla í sínum egna heimi
Vit eru í heiminum hjá Ingvaldi á Kamarinum tætt við havnarlagið í lítla norður sælendska býnum Holbæk. Húsini er býtt upp í tveir partar, heimið hjá Ingvaldi og familjuni í einu helvtini og Fjordskolen í hini helvtini. Fjordskolen er serskúli, ið Ingvald á Kamarinum tók stig til í 2001.
Ingvald er sosial pedagogur og fór undir Fjordskolen eftir at hava starvast við ung við trupulleikum á tveimum ymiskum dagtilboðum. Á Fjordskolen eru 13 næmingar, higartil hevur bert verið talan um dreingir í aldrinum 8-15 ár. Hetta eru alt næmingar við stórum trupulleikum við at passa inn í ein vanligan skúla.
Slær klikk tá klokkan ringir
– Tá okkara næmingar koma inn í ein skúlagarð við asfalti og við eini skúlaklokku sum ringir, tá slær tað klikk fyri teimum, so vit hava roynt at vent øllum 180 stig. Skúlin er í einum vanligum sethúsum. Vit gera nógv fyri at her er hugnaligt. Vit hava stearinljós á borðinum, garðurin er grønur og børnini hava hvør sína teldu, greiðir Ingvald frá yvir nýbryggjaða kaffi.
– Tá okkara næmingar hava føðingardag fáa teir gávur, eitt nú fløgur og spøl. Tá onkur doyr í familjuni sendir skúlin ein krans, hetta er alt við til at vísa næminginum, at onkur leggur í hann.
At hava skúlan við hús, krevur nógv av familjuni hjá Ingvaldi, men konan, ið er sálarfrøðingur og børnini hjá Ingvaldi stuðla honum í hesum. Eisini leggur Ingvald dent á at húsini eru uppbýtt og hetta virða næmingarnir.
Hevur broytt sína støðu
Umleið helvtin av næmingunum á Fjordskolen hava diagnosur sum ADHD, OCD ella Tourettes Syndrom. Summi eru undir doyvandi viðgerð við heilivági. Ingvald greiðir frá, at hann plagdi at vera ímóti, at børn fingu doyvandi heilivág. Tí gera tey eisini royndir við, at hjálpa børnunum at sleppa av við heilivágin. Men hetta eydnast nærum ongantíð.
– Eg havi broytt mína hugsan hesum viðvíkjandi. Um børnini verða hjálpt av heiliváginum, so er tað gott, at man kann gera tað við viðgerðini, sigur Ingvald.
Aðrir av næmingunum hava atferðartrupulleikar, av øðrum orsøkum, talan kann vera um næmingar við foreldrum, ið eru sjúk, hava ymiskar trupulleikar ella eru retarderaði ella næmingar, sum av øðrum orsøkum eru illa fyri..
Misti ein næming
– Tá eg var liðugur við at lesa til Sosial pedagog, arbeiddi eg eitt ár sum lærari á einum spesialskúla fyri ung við trupulleikum. Har treivst eg als ikki, skúlin var rikin for militant til mín. Úrslitið var eisini hareftir; næmingarnir gjørdust harðir og fóru út og løgdu á fólk. Ein av mínum næmingum varð skotin í einum ráni í Ølby. Hann doyði av skotunum og ein annar varð skotin í beini, tá hugsaði eg; nei, nei, nei – kæft, trit og retning riggar ikki, greiðir Ingvald frá.
– Fyrr vandi man politihundar við at buka teir, um teir ikki gjørdu, sum man bað teir. Men hetta er man er frá og er ístaðin farin at spæla við teir. Hetta kann eisini brúkast til børnini, tey læra gjøgnum spæl, sigur hann.
Vildi hava fulla stýring
Ingvald varð biðin um at vera leiðari á eini skipsverkætlan, har ung við øðrum etniskum uppruna enn donskum vórðu tikin umborð á skip. Hetta var ikki líka harðrent, men sera torført arbeiði. Hóast Ingvald var leiðari á verkætlanini, hevði hann ikki fulla stýring og tað vildi hann hava.
– Tey sum arbeiða við børnunum eiga at hava fulla stýring, hvørt barn hevur ymiskar tørvir, og teir tørvir kenna bert tey sum arbeiða við barninum. Tað var við hesum í huga, at Ingvald tók seg burturúr skipsverkætlanini og fór undir Fjordskolen. Ein skúli har hann er leiðari, og í samstarvi við hinum starvsfólkinum á skúlanum tekur allar avgerðir. Tey eru fýra fólk 2 pedagogar og 2 lærarar, ið eru um børnini alla tíðina, børnini skulu kenna seg trygg, og hava tey somu vaksnu rundan um seg.
Styrkir ikki veikleikar
Skúlin byggir á grundhugsjónina, at ikki fokusera uppá trupulleikar og veikleikar, men í staðin leggja dent á styrkirnar hjá barninum.
– Eg ringi ongantíð heim til foreldrini hjá barninum og tosi um at vit hava trupulleikar av ein hvørjum slag. Men ístaðin ringi eg heim og tosi um hvat gongur væl, og hvørjar styrkir barnið hevur, greiður hann frá.
Kennir seg sjálvan aftur
Tá tú tosar við Ingvald er greitt, at honum dámar sítt arbeiði. Sosial pedagogikkin valdi hann, eftir at hann flutti til Danmarkar, tá kreppan herjaði í Føroyum. Ingvald hevði roynt seg innan ymiskar vinnugreinar, m.a. sum myndamaður og sjómaður. Hann hevði einans 7. flokk, og tá hann kom til Danmarkar byrjaði hann á berum. Hann tók skúlagongdina frá 8. flokki til HF í eini serliga intensivari útgávu yvir tvey ár, síðan fór hann undir læruna sum sosial pedagog.
– Eg minnist, at tá eg fór til skips 14 ára gamal, tá føldi eg, at eg var verdur. Eg treivst ikki serliga væl í skúlanum. Fólk skulu vita, at tey duga okkurt, og tað er tað, sum eg vil hava mínar næmingar at føla, akkurát sum eg føldi, tá eg fór til skips.
Hava rættan rygg
Á Fjordskolen verður dentur lagdur á, at børnini ikki skulu kenna seg, sum um tey eru vrakaði og endaði á onkrum serskúla, tí tey ikki passa inn. Hetta verður gjørt við, at tey læra ymiskt, ið tú ikki lærir í vanliga fólkaskúlanum, og at tey fáa upplivingar, ið tey ikki høvdu fingið aðrastaðni. Eitt nú eigur Fjordskolen ein sera stásiligan seglbát, ein reyðan skjóttgangandi gummibát, jollur, vatnskíðir. Ingvald greiðir frá, at tey hava syrgt fyri at seglbátur, gummibátur og annað er 1. floks:
– Hesi børnini hava ongantíð uppliva, at nakað er 1. floks, so tí skulu tey her uppliva tað, sigur hann.
– Tá næmingarnir á Fjordskolen ganga niðri á havnarlagnum í vátdrakt, vita teir, at teir duga okkurt, sum flest onnur ikki duga, og ryggurin er øgiliga rættur, greiðir Ingvald frá.
– Tað er týdningarmikið, at næmingarnir vita, at vit hava tey høgt í metum. Vit geva teimum sjálvsvirði, næmingurin skal vita, at hann er okkurt og at onkur leggur í hann. Sjálvsálitið kemur av at duga væl, men tú mást hava sjálvsvirði, tí tað er tað, tú byggir sjálvsálitið á, greiðir Ingvald frá.
Vóru í Føroyum
Næmingar, pedagogar og lærarar á Fjordskolen vóru í heyst í Føroyum og ferðaðust. Hetta at ferðast saman er eisini ein partur av tí, at skapa jaligar upplivingar fyri næmingarnar, ið teir ikki høvdu uppliva aðrastaðni. Tað er heldur eingin ivi um, at Føroyar hava gjørt stórt inntrykk á teir níggju dreingirnar. Tá vit hitta nakrar teirra uttan fyri skúlan, eru teir skjótir at fortelja um túrin til Føroyar, og hvussu góður hann hevur verið.
Einki galið við dreingjunum
– Flogternan á veg niður aftur segði, at hon ongantíð hevði havt so fólkalig børn, teir søgdu: Undskyld må vi få noget at drikke og tílíkt. Hon hevði ikki uppliva sovorðið fyrr. Einki er galið við dreingjunum, teir eru stillir og róligir, greiðir Ingvald frá
– Tá ein næmingur í 1. flokki í fólkaskúlanum t.d. kemur ov seint, so er tað galið av læraranum at skelda barnið út, tí tað er ikki barnið, ið eigur feilin. Børnini skulu kenna seg trygg í fólkaskúlanum, men ístaðin koma fleiri av teimum skeivt inn í skúlaskipanina av fyrstan tíð. Fyri næmingin gerst tað at hoyra eina klokku ringja eitt niðurlag, og hetta royna vit at rætta uppá. Hetta ber til, men tað krevur, at familjan stuðlar upp um tað, at ein hugburðsbroyting hendur hjá foreldrunum, sigur Ingvald.
Ingvald virkar eisini sum ráðgevi, tá tað snýr seg um systkin hjá næmingunum, og fyri at fyribyrgja, at yngri systkin koma skeivt inn í skúlaskipanina og fyri at øll familjan fer í upploysn.
Finna orsøkina
Ístaðin fyri at skelda ein næming, verður á Fjordskolen tosað við hann, og arbeitt við at finna orsøkina, til tann atburðin, ið næmingurin vísir. Ingvald nevnir eitt dømið:
– Ein morgunin tók ein næmingur knappiliga ein stóran ljósastaka, og skuldi sláa ein annan næming í høvdið. Høvdu vit ikki steðga hon, hevði verið heilt galið. Tá vit so tosaðu við næmingin, vísti tað seg, at hann kvøldið fyri hevði sligið ein mann niður við einum kúbeini, tá hesin hevði brotið inn til teirra, og roynt at neyðtaka mammu hansara.
Fakliga støðið
Fakliga innlæringin tekur støði í einstaka næminginum, og hesin fær tí best møguligar fyritreytir at læra. Á Fjordskolen er m.a. ein 13 ára gamal næmingur, ið ikki dugur bókstavirnar Hann er somikið orðblindur, at hann ikki dugur at lesa. Ingvald væntar, at innan fyri 2 ár fer okkurt at henda og vónar, at hann fer at læra at lesa, tí teir arbeiða hart við hesum.
– Hann hevur motivatiónina og arbeiðir hart við tí og roynir at blíva við. Hann er ein skilagóður drongur, ið dugur væl alt møguligt annað, so sum at seyma og viðgera myndir á teldu. Ingvald hevur gjørt hann telduumsitara á skúlanum og givið honum eina farteldu. Hini børnini fara til hansara, tá okkurt forrit skal leggjast inn. Hann er glaður og hevur rættan rygg, sigur Ingvald.
– Tá er týdningarmikið at fáa ment tað sosiala, og fáa næmingin at skilja, at lívið steðgar ikki, tá tú er 14 ár. Vit læra næmingarnar at koma víðari, sigur Ingvald.
Tað týdningarmiklasta fakliga, er at tey læra at lesa og skriva, tí eisini innan støddfrøði eru nógv stykkir lesistykkir, so dugur tú ikki at lesa, hevur tú trupulleikar í øllum fakum.
– Umframt alt hitt á skúlanum, leggja vit nógvan dent á tað fakliga, og tryggja okkum, at næmingarnir gerast klárir til lívið, og hava best møguligar fyritreytir at fóta sær í lívinum. Teoriin hevur fingið somikið stórt pláss í øllum útbúgvingum, at tú skalt vera bókliga væl fyri, fyri at klára teg.
Faktakassi:
Fjordskolen var settur á stovn í 2001. Skúlin er eitt sosialpedagogiskt tilboð fyri børn, ið eru so illa fyri, at teirra atburður forðar fyri, at tey kunnu luttaka í einum vanligum skúlaumhvørvið. Endamálið við skúlanum er at geva einstaka barninum møguleika at sleppa úr vanligu frálærustøðuni, ið barnið blokerar fyri.
– Fjordskolen er tænkt som et dagbehandlingstilbud/ heldagsskole, hvor børnene er omgivet af de samme gennemgående voksne hele dagen såvel i den skoleforberedende undervisning som i fritidsdelen efter endt skoletid. Behandlingen forgår ud fra en helhedsanskuelse der specifikt medinddrager skoleforberedende undervisning og socialpædagogik, arbejdet med positive ændringer i familien og dens funktionsmåde. Set ud fra en skoleinstitutions betragtningsmåde er det overordnede formål med undervisningen i Fjordskolen at gøre barnet fortroligt med folkeskolens kultur, traditioner og arbejdssammenhænge, og således sikre dets mulighed for at kunne indgå som elev i et normalt skolemiljø uden behov for særlige støtteforanstaltninger.


c: text/html

text:
Soleiðis arbeiða Vitanarfróði og Vitanarfróða
1. Hetta undrist eg á
Hvat undrar tykkum? Tað ber til at undrast á alt møguligt. Vel ein spurning, sum tit kunnu brúka til at gera kanningar við. Nú hava tit ein spurdóm.
2. Hví er tað so
Hvat halda tit, at svarið er upp á tykkara spurdóm? Skriva nøkur uppskot til møguligar frágreiðingar. Slík uppskot verða nevnd hypotesur.
3. Legg eina ætlan
Leggið til rættis, hvørjar kanningar tit vilja gera fyri at royna, um hypotesurnar passa ella ikki. Roynið gjarna fleiri kanningar fyri at fáa upplýsingar. Tit kunnu til dømis eygleiða, gera samrøður ella gera egnar royndir.
4. Savna upplýsingar
Savnið saman upplýsingar, sum hava samband við hypotesur tykkara. Bæði slíkar, sum benda á, at hypotesurnar passa, og tær, sum benda á tað øvugta. Minnist til at skjalprógva tað, sum tit gera, ávegis.
5. Hetta eri eg komin fram til
Takið samanum hvørji úrslit, tit eru komin fram til. Hvørjar hypotesur passa, og hvørjar passa ikki. Hvussu kunnu tit nú svara spurdóminum, sum tit byrjaðu við?
6. Sig øðrum frá
Skrivið eina frágreiðing, sum vísir, hvat tit hava gjørt, og hvørji úrslit, tit eru komin fram til. Tað er týdningarmikið, at granskarar siga øðrum frá tí, teir eru komnir fram til.
Tak arbeiðsháttin niður sum plakat her

robotstxt: allowed

filter: keep


text:
Nýggj ph.d. verkætlan um krabbamein í Føroyum
Tann 1. mars byrjaði Marnar Fríðheim Kristiansen, lækni, eina nýggja ph.d. verkætlan, sum er stuðlað av Team Rynkeby, Krabbameinsfelagnum og Sjúkrakassagrunninum.
Verkætlanin strekkir seg yvir 3 ár, og er eitt samstarv millum Fróðskaparsetur Føroya, Landssjúkrahúsið og Ílegusavnið.
Endamálið er at lýsa krabbamein í Føroyum bæði yvirskipað, men eisini í smálutum, eitt nú at kanna samband millum krabbamein og aldur, bústað, sosialar umstøður, broytingar gjøgnum tíðina og hvussu krabbamein tyrpist innan familjur. Barnakrabbi hevur eitt serligt fokus í verkætlanini, og endamálið er at gera eina yvirskipaða lýsingina av barnakrabba í Føroyum og herumframt at gera serstakar kanningar innan barnakrabba.
Hetta er fyrsta stig í eini størri ætlan um at menna gransking innan krabbamein í Føroyum og at fáa eina savnandi granskingarstrategi innan hetta økið. Hendan verkætlan fer at slóða veg fyri komandi verkætlanum, tí skráirnar verða gjørdar meira brúkbarar og verða valideraðar í hesi verkætlan. Umframt ta sjálvsøgdu vitan um krabbamein, ið tørvur er á við atlit til at leggja ætlanir og fyribyrgja, fer granskingarverkætlanin at viðføra økta vitan, sum fer at føra við sær heilsufyrimunir fyri fólkið.
Kelda: krabbamein.fo
Stuðulin úr Sjúkrakassagrunninum er kr. 1.120.010. Les meria um allar játtanir úr Sjúkrakassagrunninum her


text:
Tú veitst, hvar tú hevur Sambandsflokkin
8. oktober 2017
Aksel V. Johannesen hevur sett seg sjálvan í eitt stórt politiskt dilemma við tí vitleysu binding, hann hevur gjørt við Tjóðveldi, og nú roynir hann so at klistra Sambandsflokkin upp í sítt lagnutunga mistak
Formaðurin í Javnaðarflokkinum er úti við einum lesarabrævi, har ið hann ger seg sjálvan til láturverja hjá sonevndu ”stjórnarskipanini” hjá Tjóðveldi, sum Javnaðarflokkurin mátti svølgja 14. september 2015 fyri at kunna skipa eina samgongu.
Somuleiðis roynir formaður Javnaðarfloksins at reingja boðskapin, sum forsætisráðharrin sendi honum tann 25. august.
"BLÁSTEMPLINGIN"
Aksel roynir at billa føroyingum inn, at forsætisráðharrin hevur blástemplað sonevndu ”stjórnarskipanina”.
Hetta er ikki rætt.
Tað sentrala í viðmerkingunum hjá forsærisráðharranum er her:
“Det fremgår endvidere, at bestemmelser i forfatningsforslaget fortsat giver anledning til forfatningsretlige overvejelser.
Det følger af disse overvejelser, at såfremt bestemmelser i forfatningsforslaget ikke er forenelige med de retlige rammer, der følger af navnlig grundloven, hjemmestyreloven og overtagelsesloven, vil forslaget i Færøernes nuværende forfatningsmæssige situation – helt eller delvist – være uden retsvirkninger, selvom det måtte blive gennemført”.
FÓLKAATKVØÐA GEVUR ONGA MEINING
Eftirhondini vita øll, at sonevnda ”stjórnarskipanin” er í stríð við alla yvirskipaða lóggávu í Føroyum. Hetta hava fremstu og royndastu advokatar í Føroyum eisini víst á. Og teir heita enntá á Aksel um at leggja uppskotið í skuffuna.
Væntandi er, at stórir partar av hesi sonevndu ”stjórnarskipan” verða uttan rættarvirknað, um hon verður sett í gildi.
Av tí sama er eingin meining í at leggja eina ”stjórnarskipan” út til fólkaatkvøðu.
Siktið við ”stjórnarskipanini” er at skapa sum mest av forvirringi um yvirskipaðu lógirnar í Føroyum. Og hjá Tjóðveldi er samfelda endamálið at seta sonevndu ”stjórnarskipanina” oman fyri Grundlógina og soleiðis sníkja loysingina ígjøgnum.
Aksel vil ikki síggja veruleikan í eyguni, og tað kann bert standa fyri hansara rokning.
TÚ VEITST HVAR TÚ HEVUR SAMBANDSFLOKKIN
Sjálvandi er tað harmiligt, at okkara góði gamli samstarvsflokkur, Javnaðarflokkurin, hevur lagt seg í føvningin á Tjóðveldi og hevur selt seg fyri eina ”stjórnarskipan”. Hetta høvdu fá roknað við.
Aksel hevur sett seg sjálvan í eitt stórt politiskt dilemma við tí vitleysu binding, hann hevur gjørt við Tjóðveldi, og nú roynir hann so at klistra Sambandsflokkin upp í sítt lagnutunga mistak.
Hann átti tó at vitað, at Sambandsflokkurin er trúgvur móti síni stevnu og virðum.
Sambandsflokkurin er tí einasti garantur fyri ríkisborgararættindum hjá føroyingum og einum opnum og fríum samfelag.
Vit gambla ikki við rættindum hjá føroyingum, og vit siga sannleikan akkurát, sum hann er: sonevnda ”stjórnarskipanin” er leiðin fram móti loysingini, og henni er als ikki brúk fyri.
Tú veitst, hvar tú hevur Sambandsflokkin.
Bárður S. Nielsen
formaður í Sambandsflokkinum
RN
Aftur


text:
Løgtingsvalið 1918
Løgtingsvalið í Føroyum í 1918 varð hildið hin 24. apríl 1918.[1] Kvinnur høvdu fingið valrætt til løgtingsval í 1916 og kundu fyrstu ferð velja í 1918.
Úrslit[rætta | rætta wikitekst]
Sambandsflokkurin misti ein tingsess, meðan Sjálvstýrisflokkurin fekk tveir tingsessir afturat. Við 11 av teimum 20 sessunum gjørdist Sjálvstýrisflokkurin fyrstu ferð størsti flokkur á Føroya Løgtingi.
Ávísingar úteftir[rætta | rætta wikitekst]
- Løgtingsval skift á valdømi og flokkar (1906-2004), hagstova.fo
Keldur[rætta | rætta wikitekst]
- ↑ Løgtingsval skift á valdømi og flokkar (1916-1922), statbank.hagstova.fo


text:
Fyrilestrar á Glasi hósmorgunin – leinki til stroyming19. februar 2020
Hósmorgunin kl. 08:10 vóru tveir námsfrøðiligir fyrilestrar á Glasi um eftirmeting. Fyrilestrarnir vórðu stroymdir á leinkinum her.
Um tær báðar, sum hildu fyrilestrarnar:
Lene Tanggaard: cand. psych., ph.d., professari, rektari á Kolding Designskole. Lene Tanggaard er nógv umbiðin, er javnan í donsku miðlunum, har hon ofta kjakast um skúlamál. Hevur skrivað ph.d. um læringshugtakið við serligum atliti at meistarlæru. Lene Tanggaard hevur skrivað nógvar bøkur, m.a. ”Læringsglemsel” (2018), har hon kritiserar tíðarinnar fokus á stýring og testir.
Theresa Schilhab: dr.pæd. granskingarleiðari, neurolívfrøðingur, ph.d. Theresa Schilhab er í løtuni granskingarleiðari á eini verkætlan, sum kallast naturligteknik.dk, sum kannar nýtsluna av tøknini hjá børnum í mun til náttúruupplivilsi. Sum heild er fokus hjá henni, hvønn týdning sansir hava í mun til læring.


text:
Um tú skal vitna
Her er viðkomandi kunning til tín, sum skal vitna í Føroya Rætti
Føroyska málið verður fyrst og fremst nýtt í rættinum, tó verður danskt eisini nýtt.
Um tú skalt vitna, hevur tú móttikið eina vitniinnkalling við postinum, har greitt er frá øllum teimum praktisku viðurskiftunum s.s. tíð, rættarhøli v.m.
Tað er umráðandi, at tú møtir í rættinum í góðari tíð, hóast bíðitíð kann koma fyri. Tað er ikki fast atgongu- og trygdareftirlit í Føroya Rætti, men um neyðugt kann rætturin í serligum førum seta slíkt eftirlit í verk.
Føroya Rættur hevur sæti í einum rættarbygningi, høvuðsinngongdin er frá C. Pløyensgøtu 1. Um tú hevur ørindi í rættinum, skalt tú venda tær til móttøkuna.
Eru ivamál, skalt tú seta teg í samband við ta deildina, ið hevur kallað teg inn.
Meira kunning um at vitna
Allar aðrar upplýsingar um at vitna í rættinum fevna um øll vitni í danska kongaríkinum. Tú kanst tí lesa nærri um hetta á felagssíðuni fyri Danmarks Domstole. Har kanst tú t.d. finna upplýsingar um, hvussu tín vitnifrágreiðing fer fram í rættarhølinum, umframt hvørjar skyldur og hvørja ábyrgd fylgja við at skula vitna í rættinum.
Rættarfundurin
Tú skalt møta í góðari tíð og siga frá í móttøkuni. Tú skalt síðani bíða uttanfyri rættarhølið, til tú verður biðin um at koma inn. Vitni verða avhoyrd hvør fyri seg. Bíðitíð kann vera, um avhoyringar draga út.
Dómarin vissar sær tín samleika og vegleiðir teg
Tá tú kemur inn í rættarsalin, spyr dómarin um navn, føðingardag og møguliga okkurt annað, fyri at vissa sær tín samleika. Síðani vegleiðir dómarin teg um, at tú hevur skyldu at svara spurningunum, at svarast skal satt, og at tú greiðir frá undir revsiábyrgd. Dómarin hevur skyldu at vegleiða um hetta í øllum málum. Revsingin fyri ranga frágreiðing í rættinum er vanliga fongsul.
Avhoyringin
Avhoyringin fer fram formliga, men tó vinarliga. Tað verður ikki væntað av tær, at tú av tær
sjálvum skal kunna greiða frá øllum. Fyrst spyr tann, sum hevur innkallað teg, og síðani spyr mótparturin. Dómarin kann eisini hava onkran spurning. Tú mást gera dómarin varugan
við, um tú ivast í, hvat tú skalt svara. Tú mást ikki siga nakað annað, enn tað sum tú
minnist. Tú kanst fara úr rættarhølinum, tá tú ert liðug/-ur at greiða frá.
Vanliga er eisini møguligt at verða verandi og hoyra restina av málinum.
Málið í rættinum
Høvuðsmálið í rættinum er føroyskt, men danskt kann eisini nýtast.
Vitnifrágreiðingar
Vitni verða ofta kallað inn í rættarmálum, tí hildið verður, at tey kunnu greiða frá viðurskiftum, sum
hava týdning fyri málið. Vitni kunnu kallast inn til borgarlig mál, revsimál og til rættarfundir í fútarættinum og skiftirættinum.
Hvør kann kallast inn og møtiskyldan
Øll kunnu verða kallað inn at vitna í rættarmálum.
Skylda at møta
Tú hevur skyldu at møta í rættinum ta ásettu tíðina, sum stendur í innkallingini. Tú hevur skyldu at møta, hóast tú ikki metir, at tú hevur nakað av týdningi at greiða frá. Eisini um tú áður hevur givið frágreiðing um málið antin í rættinum ella hjá løgregluni.
Undantøk fyri møtiskyldu
Tað krevst ein haldgóð orsøk fyri at sleppa undan at møta. Sjúka má kunna prógvast við
læknaváttan. Tú mást sjálv/-ur taka oyðublað við til læknan at útfylla. Oyðublaðið fæst á heimasíðuni. Skundur, arbeiðsfundir og annað líknandi eru ikki haldgóðar orsøkir fyri at lata vera við at møta.
Um tú ikki kanst møta, skalt tú skjótast gjørligt geva boð til tann, sum hevur
kallað teg inn. Tú sært á innkallingini, hvør hevur kallað teg inn. Tað kann til dømis vera løgreglan, rætturin
ella ein advokatur.
Um tú ikki møtir til rættarfundin, kanst tú vænta at verða dømd/-ur at rinda eina
bót. Tú kanst eisini rokna við, at løgreglan kemur eftir tær, og at tú møguliga verður dømd/-ur at rinda kostnaðin, ið stendst av, at tú ikki møtti sum ásett.
Ótrygg vitni
Um tú sum vitni kennir teg ótrygga/ótryggan, kanst tú seta teg í samband við ákæruvaldið
ella revsirættardeildina í Føroya rætti, sum kunnu hjálpa og vegleiða. Sama er galdandi, um tú sum vitni kennir teg ótrygga/ótryggan við at vitna, tá ið ákærdi er til staðar.
Fyrireika teg
Áðrenn tú møtir í rættinum, skalt tú gera tær ómak at vekja uppaftur títt minni viðvíkjandi
málinum. Tú kanst til dømis lesa skrivligar viðmerkingar, brøv, skjøl og líknandi. Tú kanst eisini hyggja at myndum ella fara á staðið, har tað hendi. Tú skalt tó ikki tosa við onnur um tað, sum hendi.
Bíðitíð
Tað slepst tíverri ikki altíð undan bíðitíð. Ein drúgvari frágreiðing enn væntað, kann til dømis føra við sær bíðitíð.
Samsýning
Vanliga fáa vitni 80 kr. í samsýning fyri at møta. Samsýningin verður roknað eftir, hvussu nógvar tímar tú hevur nýtt. Tær 80 kr. svara fyri 4 tímar.
Um tú hevur alment starv og skalt vitna sum liður í tínum arbeiði, hevur tú tó ikki rætt til samsýning.
Rætturin kann í serligum førum geva eina størri samsýning, um tann vanliga samsýningin ikki svarar til útreiðslurnar ella missin, tú hevur havt. Tú skalt kunna skjalprógva tín miss, eitt nú við eini váttan
frá tínum arbeiðsgevara, um hvussu nógvar tímar og hvørja upphædd tú verður trekt/-ur í
løn. Oyðublað at fylla út fæst í móttøkuni og á heimasíðuni.
Um tú hevur longri fjarstøðu enn 3 km frá rættinum, kanst tú fáa endurgoldið ferðaútreiðslurnar. Endurgjald verður givið fyri buss, ferju, tunnilsgjald, men vanliga ikki fyri hýruvogn.
Endurgjaldið svarar til kostnaðin við strandferðsluni. Tú kanst fáa endurgjaldið í rættinum, eftir at tú hevur vitnað, ella fáa tað flutt á kontu.
Seinast dagførd: 09. januar 2021


text:
Dánial Pauli Lervig skiftir til 07 Vestur
Í vikuni skrivaði Dánjal Pauli Lervig undir sáttmála við 07 Vestur, og hann flytir sostatt úr HB vestur har hann hevur leikt seinastu trý árini.
29-ára gamli verjuleikarin hevur annars spælt í Víkingi øll árini fram til í 2016, tá hann fór til havnar at leika. Fyri Víking og HB hevur hann spælt næstan 200 dystir í Betri deildini,1. deild og evropeiskum kappingum.
Dánial Pauli hevur vant við 07 Vestur seinastu tíðina eftir at hann er fluttur vestur til Miðvágs, og hann hevur eisini spælt venjingardystir, har hann hevur roynt seg á høgra og vinstra bakki.
Sum skilst eru eisini fleiri leikarar á veg til 07 Vestur, og nærri verður at frætta um hetta.
07 Vestur leiktu í dag venjingardyst í Sørvági í venjarafelagskappingini ímóti B68, sum, eins og vit, vunnu sær upp í Betri deildina í fjør. Dysturin endaði við málleysum javnleiki.


text:
Mánadagin gekk sjón fyri søgn, tá nýggja skipið hjá Strandferðsluni, Erla Kongsdóttir, fór í sigling um…
Tag: Strandfaraskip Landsins
Sam til Nólsoyar verður als ikki góðtikið
Tað kann ikki vera rætt, at Kalsoyingar skulu svíða fyri at bæði Erla Kongsdóttir og Hasfjord…
Fólkini á Strandfaraskip Landsins rýmd til hús
Tey hava stongt kunningardystin og ongin sleppur umborð Smyril. Her myndir tiknar fyri løtu síðuna, har…
BREAKING NEWS: Ferðafólkini til Smyril noydd at bíða 6 tímar á kajuni í Tórshavn
Kl. 14:45 sendi Strandfaraskip Landsins SMS boð út til tey ferðandi, at siglt ikki bleiv fyrrenn…
Onki skil á leiðini til Kalsoynna, útróðarbátur mátti koma teimum til hjálpar í morgun
Har stóðu hópin av fólkum á ferjuleguni í Syðradali, sum skuldi til arbeiðis og skúla í…
Strandferðslan setir Corona – tiltøk í verk
Sambært tilmæli frá landsmyndugleikum í samband við Coronasmittuna setir Strandferðslan hesi tiltøk í verk frá fríggjamorgun…
SSL herðir átøk og verða allar Bygdaleiðir tiknar úr rakstrinum beinanvegin
Orsakað av smittubreiðslu og sæð í mun trygd hjá manningum, bussførarum og ferðandi sum heild verða…
Sam er ikki í sigling í løtuni, kanska seinni
Veðrið var sera ringt tíðliga í morgun, men nú er veðrið so smátt blivi betri. Strandferðslan…
Ongir bussar hjá Bygdaleiðir koyra í løtuni
Strandfaraskip Landsins boðar frá at ongir bussar koyra í løtuni. Møguliga teir fara at koyra aftur…
Smyril avlýsir í kvøld
Tað bleiv upplýst í tíðindunum klokkan 10:00 og hetta skrivar Strandfaraskip Landsins á teirra heimasíðu: Fyri…


text:
Uppskot til løgtingslóg um broyting í løgtingslóg um dagpening vegna sjúku v.m
Lógin skal dagførast, soleiðis at dagpeningur í sambandi við langtíðarsjúku verður veittur í longri enn 40 vikur, sjálvbodna tryggingin verður víðkað, soleiðis at hon eisini fevnir um stjórar í feløgum, sum hava arbeiðsmegi afturat sær, tryggingarskipan fyri smærri arbeiðsgevarar verður gjørd, og persónur við framskundaðari pensjón verður javnsettur við fyritíðarpensjonist, og persónar, ið velja at útseta fólkapensjón, skulu frameftir hava rætt til dagpening vegna sjúku.


text:
Kæru náði systkin!
Tíðin hjá okkum heima í Føroyum var góð. Sjálvt um tríggir mánaðir ganga skjótt, so eru vit takksom fyri tær nógvu góðu løtur, vit fingu saman við familju og samkomu. Kreppan í Venezuela er stór; og nýttu vit tíðina at vera heima hesaferð. At fara til handils var eitt fragd fyri Nuri. At sleppa at velja aftur, hvat ein ynskir at keypa og so sleppa frá at standa tímavís í kø. At fara ein biltúr og ikki hava ampa av at renna í stór hol í vegnum. Kunna ganga ein túr í skýming og ikki hugsa um tjóvar. Einføld ting, sum vit í FO ikki hugsa um til dagligt.
Anstøðan, sum vann valið 6 Des. Skal taka við stýrinum nú 5 Jan. Hetta er fyrstu ferð í mong ár, at anstøðan hevur vunnið. Roknað er við, at ófriður og nógv stríð fer at vera ta fyrstu tíðina av árinum.
Vit, sum arbeiða við Yanomami ættini eru eisini komin eitt sindur í anklettin. Tað, at hava samband við Yanomami fólkið, hevur altíð verið ein heitur pottur, síðan vit ikki kundu vera inni í ættarbólkinum. Ein, sum hjálpti okkum nógv í tíðini inni í skógini, varð fyri døgum síðani handtikin av herinum, sum stormaðu hús hansara. Militerið heldur at vit eru her í býnum fyri at keypa gull frá Indianarinum og at njósna.
Tað, at vit eru komin frá øðrum landi til at bera Indianarum evangeliið um Harran Jesus, vil nokk altíð vera tórført at skilja fyri tann vantrúgvandi. Vit takka Harranum fyri varðveitslu.
Meinigin hevur verið, at hava bíbliuskeiðið til Yanomami fólki nú í Januar mána. Vanligt er, at teir leiðandi í samkomunum koma út í býin til hetta tiltakið. Hetta hevur altíð verið ein heilt serlig tíð, har man far betur vitan um hvussu familju og bygdalív er, og eisini hvussu samkomurnar av røttum hava tað saman við Harranum. Ein tíð til at lurta eftur trupuleikum, og so eisini at eggja og upplívga hvønn annan andaliga. Hesaferð ætlaðu vit at fevna um meira fólk og frá meira bygdum, men av hesum trupuleikanum við militerinum, so hava vit verið noydd at útsett bíbliuskeiðið hesaferð. Og royna vit soleiðis nú, at halda lagan profil eina tíð.
Sjálvt um tíðin her hjá okkum er eitt sindur buldraslig, so hava jólini verið deilig og friðarlig, har vit hava kunna minst til Harran Jesus frelsara okkara, og eisini etið onkran góðan bita saman við vinfólkum. Vit takka Harranum fyri at Hann kom og møguleikan, vit hava fingið, at fortelja øðrum um komu Hansara og krossin.
Í dag er seinasti dagur í árinum. Vit hava bjóðað grannunum at vera saman við okkum í kvøld. Borðreitt verður við lambskjøti. Flestu Venezuelar hava ongantíð smakkað lambskjøt, so spennandi verður at vita.
Vit takka Harranum fyrst og fremst fyri hetta hendingaríka árið, við nógvum avbjóðingum, nógvum góðum og fjølbroyttum minnum. Vit takka Harranum fyri at hava verið um okkum og varðveitt okkum. Eisini eina hjartans tøkk til tykkum øll, sum vit elska, sum eru vorðin partur av lívum okkara, sum hava fjálga um okkum, uppmuntra okkum. Vit takka eisini fyri bønir og gávur tykkara. Hjartans takk til tykkum øll.
Gleðilig Jól og Gott Nýggjár. Harrin signi tykkum.
Kærastu Heilsanir.
Nurimar og Jóhannus Frants


text:
Tórshavnar kommuna skrivar seinnapartin, at nógv mál vóru til viðgerðar - eitt nú trupulleikin av, at starvsfólk rýma, at lønin er ov lág og at pláss vanta til starvsvenjingar.
Heðin Mortensen, borgarstjóri í Tórshavnar kommunu setti ráðstevnuna fyrr í dag. Hann nevndi eisini avbjóðingina við starvsfólkum í røðu síni í dag:
- Tað heimsumfatandi trotið á yrkislærdum vælferðarstarvsfólki rakar eisini eldraøkið, og harvið alzheimersøkið, meint. Í temafrágreiðing síni í apríl vísti Búskaparráðið á, at til eldraøkið skulu komandi 10 árini fáast til vega fleiri hundrað starvsfólk, segði borgarstjórin, sambært torshavn.fo.
Kjakað í dag snúði seg eisini um, um fjarleiðsla riggar, um styttri arbeiðsvika er eitt gott hugskot, um hvussu eftirútbúgvingar verða skipaðar o.s.fr. Nomið varð við, um tíðin er komin til at endurhugsað alt eldraøkið.
(Mynd og kelda: Tórshavnar kommuna / torshavn.fo)


text:
CCF 145
TSB A 72
1 Barnið tekur at tala,
øllum tókti undur:
“Ber tú meg ikki í heimin skjótt,
eg rívi teg kyka sundur.”
2 Barnið tekur at tala,
ikki ræður at tiga:
“Hvat skal meg í heimin henda,
við móður tú mær sigur?”
3 “Gud náði teg í hesari verð,
tú tekur so ung at tala,
tú mant mangan óvinin
í hesari verøld hava.
4 Fyrsta fært tú mótgang tann,
tá ið tú kemur á fold,
tá ið tú verður í verøld borin,
fer tín móðir í mold.
5 Annan fært tú mótgang tann,
tó at tær bíður harm,
tú verður kallað frú Medallín,
tín egin móður navn.
6 Triðja fært tú mótgang tann,
tó at tær líkar illa,
tú verður kallað frú Medallín,
síðan ein deyðs mans frilla.
7 Tú fært hug at deyðum manni,
gongur á hans leið,
hann hevur sær í *moldum sovið
fimtan vetra skeið.
8 Gakk tú tær til kirkjuna,
bið Mariu ráða tær bót,
tá ið tú sært tínar óvinir,
tú fell teim øllum til fót!
9 Gakk tú tær til kirkjuna,
bið Mariu ráða tær bøtur,
tá ið tú sært tínar óvinir,
tú fell teim øllum fyri føtur!”
10 Fyrsta fekk hon mótgang tann,
tá ið hon kom á fold,
tá ið [hon] var í heimin borin,
fór hennara móðir í mold.
11 Annan fekk hon mótgang tann,
tó at henni tókti tað harm,
hon varð kallað frú Medallín,
sín egin móður navn.
12 Triðja fekk hon mótgang tann,
hvat henni líkaði illa,
hon varð kallað frú Medallín,
síðan ein deyðs mans frilla.
13 Hon gekk sær í kirkjuna,
bað Mariu ráða sær bót,
tá ið hon sá sínar óvinir,
hon fell teim øllum til fót.
14 Hon gekk sær í kirkjuna,
bað Mariu ráða sær bøtur,
tá ið hon sá sínar óvinir,
hon fell teim øllum til føtur.
15 Tað var frúgvin Medallín,
sær til kirkju gár,
hon hevði sær so mangar óvinir,
sum hár á hesti stár.
16 Tað var frúgvin Medallín,
sær til kirkju gekk,
hon hevði so mangar óvinir,
sum hár á hesti hekk.
17 Tað var frúgvin Medallín,
skuldi til kirkju ganga,
tað er mær av sanni sagt,
tað opnaðist grøvin langa.
18 Tók hann hana í grøvina niður,
av bar barnagaman,
óðir gingu kongsins menn,
og ikki seig grøvin saman.
19 Tók hann hana í grøvina niður
langt fyri annan heim,
tað er mær av sanni sagt,
hann gat við henni svein.
20 Setir hana á grøvina upp,
av bar barnagaman,
óðir gingu kongsins menn,
og tá seig grøvin saman.
21 Kongur kemur út árla morgun,
tykist komin í vanda,
hann sær sína onkadóttur
undir kirkjuhorni standa.
22 “Hvør er sá av mínum monnum,
ið mær hevur vunnið háð,
sovið hjá míni onkadóttur,
ikki sagt mær frá?”
23 “Sá er eingin av tínum monnum,
tær hevur vunnið háð,
hon var úti vetrarnátt,
og hvat gjørdi hon tá?
24 Hon fekk hug at deyðum manni,
gekk hon á hans leik,
hann hevur sær í *moldum sovið
fimtan vetra skeið.”
25 “Var hon úti vetrarnátt,
hvat ið hon gjørdi tá,
sveinar, gangið á skógvin burt,
kyndið fyri henni bál!”
26 Tóku teir frúnna Medallín,
skuldu í bálið kasta,
tað er mær av sonnum sagt,
at jørðin helt hana fasta.
27 “Mikkjal, tak tín fjøðurham,
flúgv tær yvir hav,
í tann sama kirkjugarð,
sum Klæmint liggur í grøv!”
28 Mikkjal tók sín fjøðurham,
fleyg sær yvir hav,
í tann sama kirkjugarð,
sum Klæmint lá í grøv.
29 “Statt upp, riddarin Klæmint,
Gud meg higar sendi,
Medallín liggur í bálinum,
eg vænti, at hon er brend.”
30 Upp stóð riddari Klæmint,
ikki mælti mál,
hann tók sína góðu brynju,
og hon var gjørd av stál.
31 Bokslið var av reyðargull,
saðilin av tann,
so ríður riddarin Klæmint
ein á skógvin fram.
32 “Statt upp, frúgvin Medallín,”
blóðgað vóru hennar klæði,
“far tú tær til hallar heim,
og bøt so fyri os bæði!
33 Eg fari mær í grøvina niður,
langt fyri annan heim,
far tú tær til hallar heim,
tú føðir ein ungan svein!”
34 Hann fór sær í grøvina niður,
langt fyri annan heim,
hon fór sær til hallar heim,
hon føðir ein ungan svein.
CCF 145
TSB A 72
Handrit: Savn Hammershaimbs (AM, Access. 4), 1848.
Útgávur:
1. Føroya kvæði (N. Djurhuus greiddi til útgávu 1972), Band VI, s. 135.
2. Varðin XV, 1935, s. 241-46.
2. Føroya kvæði (Inngangur og úrtøk eftir Dánjal Niclasen, 2004) 30. bind, s. 204.
Heimild: Úr Suðuroy: Anna Sofia Maria Joensdatter, Anna Sofía á Skála (1822 -1863), Vági, 1848.
Úr móðurlívi spyr óborið barn um lagnu sína. Móðirin spáar, at hon sjálv fer at doyggja í barnferð, og at barnið, ein genta, fer at verða frilla hjá deyðum manni. Spádómarnir ganga út: mamman doyr, ein deyður maður, harra Klæmint, neyðtekur dóttrina í kirkjugarðinum. Tá ið pápi hennara, kongur, fær greiðu á, at hon gongur við barni hjá deyðum manni, gevur hann boð um, at hon skal brennast. Gud sendir høvuðseingilin Mikkjal til Klæmint og heitir á hann at rísa úr grøvini og bjarga henni. Klæmint bønar hana at biðja um fyrigeving fyri tey bæði. Síðani fer hann niður aftur í grøvina. Hon fer heim og eigur son.
á føroyskum: CCF 145 (bert á føroyskum)


text:
Størsta bingjuhavnin í Bretlandi, Felixstowe, sum stendur fyri 36 prosentum av øllum bingjufarmi í landinum, er hart rakt av einari blanding av vantandi lastbilaførarum, háárstíð og tómum bingjum, sum fylla upp í havnini.
- Vit noyddust at bróta ætlanina at lossa eitt skip av, tí einki stað var at lossa bingjurnar. Felixstowe er millum tær tvær-tríggjar harðast raktu havnirnar í heiminum, sigur Lars Mikael Jensen, Head of East-West Ocean Network and Market, Maersk, við Financial Times.
- Vit noyðast at flyta nøkur av størstu skipum okkara burtur frá Felixstowe og lata smærri skip taka sær av lastini, sigur Lars Mikael Jensen, uttan at siga, hvørjar bretskar havnir so taka ímóti bingjunum.
Ovbyrjingin av alheims veitingarliðunum byrjaði spakuliga frá seinasta ársskifti, og Brexit hevur bara gjørt støðuna uppaftur verri í Bretlandi, tí arbeiðsgongdirnar í bretskum havnum tá gjørdust truplari, samstundis sum nógvir útlendskir lastbilaførarar noyddust at rýma úr landinum.
Bretska stjórnin hevur sett herin inn, fyri at tryggja at brennievni kemur út til fólkið, men eisini á øðrum marknaðum í landinum vanta lastbilaførarar.
Hetta er annars tíðin, tá handlarnir plaga at fylla goymslurnar til jólasøluna.
Kelda: Marittimedanmark / Berlingske Business / Financial Times


text:
Trøllakampur merkir trøllaskegg og ikki trøllakambar.
Smáark við 10 merkjum.
Útgávudagur: 22-09-2008
Vørunr.: PPS000908
Virði: 80,00
Útgávudagur: 22.09.2008 - Virði: 10 x 8,00 kr. - Nummur: FO 639-648 - Frímerkjastødd: 29,5 x 45,0 mm - Stødd, ark: 165,5 x 118,0 mm - Sniðskapan: Edward Fuglø - Prentháttur: Offsett - Prentsmiðja: LM-Group, Kanada - Postgjaldsbólkur: Brøv upp til 50 gr í Føroyum
►
Trøllakampar eru blómuleysar plantur
Trøllakampar hoyra til tann bólkin av plantum, ið verður kallaður blómuleysar plantur. Tað finnast 20.000 sløg av trøllakampum í heiminum, og er hetta slagríkasta fylki, aftaná fylkið við blómuplantum, ið telur 250.000 sløg. Flestu sløgini av trøllakampum finnast í tropunum og trívast best har vátt er.
Trøllakampar verða mettir at vera “primitivt” plantuslag, ið er nær í ætt við upprunaplanturnar. Teir hava ikki blómur og seta ikki fræ, men nørast við grókornum, ið hjá summum trøllakampum sita í gróhópum aftanfyri á blaðnum, vardir av einum skjøldri, sum opnar seg, tá grókornini eru búgvin, so at tey kunnu spjaðast. Hjá øðrum sita teir á blaðkantinum, sum er rullaður inneftir, so leingi grókornini ikki eru búgvin.
Summi trøllakampasløg hava tvey sløg av bløðum, eitt slag ið er “sterilt” og eitt sum er “fertilt”. Tað “fertila” blaðið kann hjá summum sløgum vera heilt ymiskt frá tí “sterila”. Trøllakampur kann hava grókorn í milliónatali, men bert fáar nýggjar plantur koma burturúr.
Gróhópar kunnu vera ymiskir í skapi. Teir kunnu eitt nú verða nýraskapaðir ella rundir. Eisini kunnu teir hava ymiskan lit, dimmari ella ljósari og verða hesi eyðkenni ofta nýtt til at skilgreina sløgini eftir.
Bløðini hava ymiskt skap. Tey kunnu verða innskorin eina, tvær og fleiri ferðir ella als ikki innskorin. Við sínum sermerkta vakstrarlagi líkist trøllakampur, áður enn hann er fullvaksin, einum fiólhøvdi ella tí evsta á fiólini.
Heitið trøllakampur merkir trøllaskegg og ikki trøllakambar, ið stundum verður tikið til.
Trøllakampar vóru nógv vanligari í Føroyum, áðrenn fólk settu búgv her. Hetta prógva sákornskanningar. Vøksturin í Føroyum er sum heild ávirkaður av seyðabiti, og hevur hann verið tað, síðan fólk settu búgv her. Seyðurin legðist beinanvegin eftir tí fruktagóða gróðri, sum landið var avvaksið við. Hesin gróðurin hvarv eftir stuttari tíð og broyttist til tættbitna gróðurin, sum vit kenna í dag.
Ikki allastaðni er seyður sloppin framat at bíta. Tí sæst enn tann mest upprunaligi gróðurin í gjáum og bakkum, har seyður ikki er sloppin framat. Her er gróðurin stórur og fjølbroyttur, og kanningar bera prógv um, at hann hevur verið støðugur í langa tíð av teirri orsøk, at seyður og fólk ikki sluppu framat.
Fleiri sløg av trøllakampum finnast í brattlendi. Lættast er at fáa eyga á tann stórvaksna trøllakallskampin (Dryopteris filix-mas) og tann næstan líka stórvaksna mjúka kvennkampin (Athyrium filix-femina). Sáðkornskanningar hava víst, at útbreiðslan av trøllakampum minkaði ógvuliga nógv, tá ið fólk settu búgv í Føroyum og høvdu húsdjór síni við sær.
Fimtan sløg av trøllakampum finnast í Føroyum. Flestu av teimum dámar best at vaksa í klettarivum, har vátt og skuggi er - men eisini í grýtutum lendi, brattlendi og gjáum. Ein tann mest vanligi trøllakampurin í Føroyum er fínur klettakampur (Cystopteris fragilis), meðan svartur trøllakampur (Asplenium adiantum-nigrum) og strálhærdur trøllakampur (Asplenium tricomanes) eru sera sjáldsamir og bert finnast á einum stað.
Í 2007 varð nýtt trøllakampaslag funnið í brattlendi í Norðuroyggjum. Hetta er tungutrøllakampur (Asplenium scolopendrium). Hesin trøllakampur er eisini sjáldsamur í hinum norðurlondunum.
Anna Maria Fosaa


text:
Lestrarlán
Ert tú lesandi yvir 18 ár og fært mánaðarligan studning frá Studna, er møguligt at søkja um lán frá Studna.
- Lán til livikostnað
Tá ið tú ert 18 ár, kanst tú søkja um at fáa lestrarlán frá Studna. Lánið verður útgoldið eina ferð um mánaðin saman við studninginum. Lánsupphæddin er í mesta lagi 2.419 kr. um mánaðin.
- Lán til skúlagjald
Tá tú hevur fingið játtað studning til skúlagjald í gjøgnum ÚSUN-skipanina, kanst tú søkja um lán, um so er, at skúlagjaldið er hægri enn 80.000 kr. fyri hvørt lestrarárið. Tú kanst tá læna upp til 80.000 kr. frá Studna.
- Lán til málskúla
Skalt tú á málskúla uttanlands, hevur tú møguleika at søkja Studna um lán til skúlan og livikostnað. Les meira um treytirnar her.
- Endalán
Um tú hevur fingið allan tann stuðul, sum kann fáast frá Studna, kanst tú søkja um endalán í 11 mánaðir. Endalánið er í mesta lagi 6.734 kr. um mánaðin. Sí treytir fyri at fáa endalán her.
Ætlar tú at taka lán, skal skuldarbræv, ið fæst hjá Studna og á tínum skúla, fyllast út. Gev gætur, at lán frá Studna bert kunnu søkjast fyri eitt stuðulsár í senn. Stuðulsárið er frá 1. august til 30. juni árið eftir. Fyri at fáa lánið fyri inniverandi stuðulsár skal skuldarbrævið vera Studna í hendi innan 15. juni.
Afturgjald
Tá ið lesnaðurin er liðugur, byrjar afturgjaldið av lestrarláni og rentum eitt ár eftir, at stuðulsárið er endað.
Um tú innan 15 mánaðir eftir loknan lestur byrjar eina aðra útbúgving, verður útbúgvingin ikki roknað sum at vera endað. Í so fall skalt tú senda Studna skjalprógv fyri, at tú ert farin aftur undir lestur, og afturgjaldingin verður síðan útsett.
Afturgjaldsupphæddin verður ásett av Studna í mun til samlaðu skuldina.
Afturgjaldstíðin er í mesta lagi 15 ár. Hvørt gjald skal í minsta lagi vera 300 kr. um mánaðin. Tó hevur tú altíð møguleika at gjalda eina størri upphædd, enn ta upphæddina, sum er ásett av Studna. Tú hevur eisini møguleika at gjalda alla lestrarskuldina aftur í einum.
Rentur
Lestrarlán renta við 2% p.a. í útbúgvingartíðini. Eftir lokna útbúgving verða lestrarlán rentað við 3% yvir diskontuni. Diskontan er ein renta, ið danski Nationalbankin ásetur. Tú kanst altíð síggja dagførdu diskontuna her.


text:
Samfelagsábyrgd (CSR)
BankNordik tekur samfelagsábyrgd við støði í tí hugsan, at virksemið skal vera eitt positivt íkast í einum handilsligum samanhangi og á tann hátt sampakka við grundleggjandi handilsskap og strategi hjá bankanum. Samfelagsábyrgdin í BankNordik sprettur sostatt úr tí grundfatan, at okkara yvirskipaða ábyrgd snýr seg um at reka effektivt og ábyrgdarfult banka- og tryggingarvirksemi. Vit meta samfelagsábyrgdina at vera ein natúrligan lið í strembanini eftir støðugt at skapa teimum størstu áhugapørtunum í samtakinum virði og leggja tí dent á øki, har tað handilsliga hevur tætt tilknýti til nærsamfelagið.
Yvirskipað tekur BankNordik samfelagsábyrgd við denti á trý øki:
Kundarnir
Í tí umskiftiliga nútíðarsamfelagnum leggur BankNordik seg eftir at seta kundan í miðdepilin og menna varandi kundasambond við støði í ábyrgd og sínámillum áliti, sum gagnar báðum pørtum. Av tí at tað einstaka kundasambandið er grundarlagið undir okkara handilsskapi, er kundin ein natúrligur liður í samfelagsábyrgdini hjá bankanum. Les meira.
Starvsfólkini
Tað er umráðandi fyri BankNordik sum arbeiðsgevara at varðveita og draga at sær dugnalig og heilhugað starvsfólk, sum hava áræði og førleika at reka eina virðisskapandi fíggjarfyritøku. Tí vilja vit skapa fyritreytirnar fyri einum góðum og avbjóðandi arbeiðsumhvørvi, har førleikamenning og trivnaðartiltøk støðugt styðja uppundir. Vit ásanna, at tað hevur stóran týdning, at okkara starvsfólk hava eina sunna javnvág millum arbeiðslív og privatlív, og eru tilvitað um, at trivnaðurin og heilsan hjá starvsfólkunum eru av størsta týdningi, um BankNordik-samtakið skal vera kappingarført í fíggjargeiranum í framtíðini.
Les meira.
Nærsamfelagið
Gjøgnum alla sína meira enn 100 ára longu søgu hevur BankNordik havt djúpar røtur í nærsamfelagnum og givið sítt íkast til ta sosialu, mentanarligu og búskaparligu menningina, har sum bankin hevur verið virkin. Nú samtakið hevur vaksið um virksemið í Norðurlondum, leggur BankNordik seg í sama mun eftir at stuðla tiltøkum, ítróttafeløgum og mentanarlívi í teimum nærsamfeløgum, sum bankin virkar í. Les meira.
Heimsmálini hjá ST
Við støði í teimum trimum økjunum nevnd omanfyri tekur BankNordik undir við og stuðlar heimsmálunum hjá ST fyri burðardyggari menning. Í alsamt størri mun hava altjóða myndugleikar, vinnufeløg og aðrir felagsskapir tikið menningarmálini til sín, og hesa stevnuskrá ynskir BankNordik eisini at arbeiða fyri til tess at skapa eina betri og burðardyggari framtíð. Bankin hevur greinað tey 17 heimsmálini við atliti at sínum egna virkisøki, og hevur valgt at leggja doyin á fimm útvald stevnumið:
- Dygdargóð útbúgving (nr. 4)
- Javnstøða millum kynini (nr. 5)
- Sømiligt arbeiði og búskaparvøkstur (nr. 8)
- Burðardyggir býir og býlingar (nr. 11)
- Veðurlagsátøk (nr. 13)
Tað er okkara meting, at størst úrtøka fæst við at hugsavna orkuna og serkunnleikan hjá bankanum um hesi fimm málini. Í CSR-frágeiðingini fyri 2020 ber til at kunna seg nærri um átøk, ið styðja uppundir hesi stevnumið.


text:
Fýra nýggj met settu Hvirluíðkarar, tað FM bleiv hildið á Tórsbreyt um vikuskiftið. Tvey hjá monnum og tvey hjá kvinnum. Líkindini at kappast vóru av teimum allarbestu báðar dagarnar og tað gekk sera væl at avgreiða allar kappingarnar til tíðina.
Tórur, Miso, Dánjal og Magnus settu tvey met í boðrenning til FM
Leygardagin var tað 4x100m boðrenning metið á 46,2 sek., sum bleiv sett á Oyggjaleikunum í Føroyum í 1989 og tangerað til FM í 1992, íð fall. Teir fýra, Magnus D. Christiansen, Dánjal D. Ljósheim, Miso Buha og Tórur Mortensen runnu teinin uppá 45,18 sek. Sunnudagin runnu teir somu 4x400m boðrenning, og mín sann um teir enn einaferð settu nýtt met. Metið íð var frá Oyggjaleikunum á Álandi í 1991 uppá 3.37,05 min er nú 3.36,67 min.
Sunniva setti met í spjótkasti
Elsta metið hjá kvinnunum var frá 2007, tá Randi Kúrberg kastaði spjótið út á 36,70m. Til FM var tað Sunniva Bogadóttir, sum bøtti hetta metið til heilar 38,46m. Á Oyggjaleikunum setti Lydia Simonsen nýtt met í kúlustoyti og vann bronsu við 11,18m, men til FM setti hon met tríggjar ferðir. Fyrst til 11,22m í triðju royndini, síðani til 11,58m í fimtu roynd og so til heilar 11,78m í seinastu royndini.
Lydia setti met í kúlustoyti
Annars vóru nógv góð avrik at síggja til FM, hóast ynskiligt er at fleiri íðkarar luttaka
FÍF vil takka øllum íðkarum, dómarum, hjálparfólkum og fjepparum fyri eitt gott FM 2019.
Øll úrslit er í .pdf her: Úrslit FM2019
Myndir, sum Bjørg Svabo tók, eru í myndasavninum hjá Hvirluni:Myndir leygardag og Myndir sunnudag


text:
Sunnudagsskúlin í Ebenezer 140 ár
Alexander Samuelsen skrivar:
Hesa ársins tíð er vanligt at kjósa ársins átak, ársins undangongufólk og so framvegis. Tað er ikki ætlanin í hesum føri. Ætlanin er bert at kasta ljós á sunnudagsskúlan í Ebenezer, sum í ár hevur 140 ár á baki.
Ilt er at meta um, hvussu mong børn hava gingið í sunnudagsskúla í Ebenezer hesi farnu 140 árini, men talið man vera methøgt. Fleiri ættalið av sunnudagsskúlabørnum hava gingið í sunnudagsskúlan í Sloan’s Sali við Tinghúsvegin, í ‘Gamla Ebenezer’ og í Ebenezer, sum nú er.
Hvønn týdning, sunnudagsskúlin hevur, duga vit illa at meta um. Men at hann hevur nógv størri týdning, enn vit mangan geva okkum far um, eri eg sannførdur um.
Her fáa tey smáu frásøgnina um heimsins Frelsara, sum Gud sendi í heimin sum lítið barn, ikki ‘fyri at Hann skal døma heimin, men fyri at heimurin skal verða frelstur við Honum’ (Johs. 3:17). Og sum børnini vaksa til, verður frálæran í sunnudagsskúlanum um Gud, Jesus, Himmalin, æviga lívið, hin ónda – ja, alt ráð Guds – tillagað til júst tað støði, tey eru á. Og við hesum virðismikla kunnleika í viðføri, kunnu tey seinni fara út í livið.
Vit, sum sjálvi hava gingið í sunnudagsskúla sum børn, síðani hava leitt okkara børn í sunnudagsskúlan, og nú síggja barnabørnini fara somu leið: í sunnudagsskúla, eru Harranum takksom fyri sunnudagsskúlan. Vit biðja, at tíðin í sunnudagsskúlanum skal opna eygu barnanna, so tey taka ímóti heimsins Frelsara sum teirra frelsara.
Kæru tit, sum í dag eru sunnudagsskúlalærarar og bera henda sama lívssæla boðskapin til børnini í Ebenezer, 140 ár aftaná, at byrjað varð:
Hjartaliga takka vit tykkum fyri verkið, tit gera fyri Harran. Takk fyri ta orku, tit leggja í, fyri at náa børnini við boðskapinum um Hann, sum kom, og sum fer at koma aftur eftir øllum, sum trúð hava á Hann.
Haldið trúliga á og minnist til: “Lær hin unga leiðina, ið hann skal ganga! So víkur hann ikki av henni, heldur ikki, táið hann verður gamal (Orðt. 22:6). Ella, sum Jens av Reyni endar greinina niðanfyri við:
‘Latið okkum í trúskapi halda fram við arbeiðinum fyri at fáa børnini frelst, tað arbeið, sum hinir gomlu fóru í holt við fyri 140 árum síðani, og hyggja frameftir og uppeftir til tann Harran, sum fyri heystinum ræður, at hann má lýsa signing sína yvir arbeiðið.’
Í Sunnudagsskúlablaðnum nr. 39 frá 1940, skrivar Jens av Reyni soleiðis:
“Sunnudagsskúlin í “Ebenezer” kann í ár halda 60 ára jubileum, við tað at hann byrjaði í 1880 í salinum við Tinghúsvegin.
Hesin sunnudagsskúlin er hin elsti í landinum og er 15-16 ár eldri enn tann, sum kom næst eftir honum. Tá dugdi fólk ikki at síggja, hvat tað hevði uppá seg at lata børnini fara í sunnudagsskúla – tað vóru mong, ið hildu, at tað kundi vera nóg mikið, at børnini vóru í skúla gerandisdagar, um tey ikki eisini skuldu ganga í skúla sunnudagar.
Ikki vóru børnini nógv, sum komu tey fyrstu árini, men so við og við fingu børnini sjálvi interessu eftir at koma og hoyra søgurnar úr bíbliuni fortaldar á ein slíkan hátt, at tey dugdu at fata tær.
Teir fyrstu arbeiðararnir í sunnudagsskúlanum vóru Wm. Sloan og Andreas Isaksen – Dia í Geil – og nakað seinni kom Hans Joensen aftrat. Tá missionerurin Alex. Mitchell í 1890 kom til Føroyar, fór eisini hann – so skjótt hann var førur fyri tí – at virka í sunnudagsskúlanum.
Í 1899 fór Mitchell til Noregs fyri at virka fyri Harran har, og sunnudagsskúlin varð tá latin Hans Joensen og Niels Holm í hendur, meðan Wm. Sloan sum vant tók lut í arbeiðinum, hvørja ferð hann var heima.
Í 1905 flutti sunnudagsskúlin oman í “Ebenezer”. Gjøgnum tíðirnar hava tað verið mangir lærarar í skúlanum – bæði menn og kvinnur – og nógv eru tey, sum har hava hoyrt Lívsins orð, og nú standa meir enn 200 børn uppskrivað í klassabókunum.
Eftir at skúlin var fluttur í “Ebenezer”, arbeiddu Eliesar Arge og Ludvig Poulsen har í nøkur ár; men allir teir, vit her hava nevnt, eru nú heima hjá Harranum eftir væl avrikað virki fyri hann.
Hví halda sunnudagsskúla, og hvørja nyttu ger hann? kann onkur kanska spyrja. Hvat hesum sunnudagsskúlanum viðvíkur, so kunnu vit, ið hava staðið í sambandi við hann tey seinastu 30-40 árini, svara, at vit hava sæð tað stóra arbeiði, sum har er gjørt, og vit hava sæð stóra frukt av hesum arbeiði.
Ikki so fá av teimum, sum ídag eru í forsamlingini, og so gott sum allir sunnudagsskúlalærararnir, eru ein beinleiðis ella umvegis frukt av teirra arbeiði, sum nú eru heima hjá Harranum.
Sunnudagsskúlaarbeiðið kann illa metast ov høgt; tí vit vita, at lætt er barnasinnið at ávirka, og tað, ið vit kunnu læra hin unga, gloymir hann ikki, tá hann verður eldri. Tí hevur tað nógv at siga, at tey, sum arbeiða millum børnini, kenna ábyrgdina av, at tað ið framhildið verður, er eftir bíblinuni, og at Jesus Kristus verður soleiðis framsettur fyri tey, at tey kunnu taka móti honum í trúgv og yvirgeva seg til Hansara á ungum árum.
Tað eru mong av okkum, sum nú hava verið í forsamlingini í mong ár, ið fingu okkara fyrstu virkuligu undirvísing um Jesus Kristus og vóru andaliga ávirkað, tá vit gingu í sunnudagsskúla, og mong eru tey, sum vita, at tey blivu frelst í sunnudagsskúlanum.
Latið okkum í trúskapi halda fram við arbeiðinum fyri at fáa børnini frelst, tað arbeið, sum hinir gomlu fóru í holt við fyri 60 árum síðani, og hyggja frameftir og uppeftir til tann Harran, sum fyri heystinum ræður, at hann má lýsa signing sína yvir arbeiðið.
J. av R.”
Kelda: ebenezer.fo


text:
Danska Svimjisambandið hevur í dag kunngjørt tær kravtíðir og tær kravtíðarstevnur, sum tey saman við Dansk Idrætsforbund eru komin ásamt um til OL í Rio í 2016. Kravtíðirnar eru í flestu førum harðari enn tær A-kravtíðir sum FINA hevur ásett, og kunnu einans klárast á HM í Kazan, Danish Open 2016 og EM í London 2016.
Altjóða olympiska nevndin IOC er eftir øllum at døma við at bloytast í spurninginum um lýsingar runt Olympisku Leikir, tí á fundi í Rio her í vikuni kom eitt uppskot um at loyva íðkarum at hava egnar egnar lýsingar runt OL.
Altjóða Olympiska nevndin IOC hevur í dag kunngjørt ein nýggjan býtislykil, har tey við 5 bólkum raðfesta hvussu nógv tær ymisku ítróttargreinarnar skulu stuðlast fíggjarliga, av tí fíggjarliga avkasti sum Olympisku Leikir skapa. Svimjing og fimleikur vóru stóru vinnararnir, við tað at hesar greinar nú verða raðfestar eins høgt og frælsur ítróttur, sum annars í nú farnu skipanini lá einsamalt ovast.
Tær 28 ítróttargreinarnar verða bólkaðar soleiðis:
Frælsur ítróttur, svimjing og fimleikur
Kurvabóltur, súkkling, fótbóltur, tennis og flogbóltur
Bólkingin er eftir øllum at døma grundað á hvussu nógv IOC metir (ella veit) at ymisku ítróttargreinarnar geva í kassan. Altjóða svimjisambandið FINA vísir í dag í tíðindaskrivi á at svimjingin er garantur fyri stórslignum stevnum bæði á Olympisku Leikum og millum Leikirnar, við luttøku av teimum allarbestu íðkarunum sum ítrótturin hevur at bjóða, frá fimm heimspørtum.
Vit vita eisini at svimjistevnan seldi væl á OL í London, bæði tá ið tað kom til áskoðarar á staðnum, og hyggjarar í sjónvarpinum. Serfrøðingarnir vænta nú at frælsur ítróttur fer at fáa minni í sín lut, enn tey fyrr hava fingið, til fyrimuns fyri svimjing og fimleik. Men her skal tó nevnast, at OL í London var ein stór succés fíggjarliga fyri IOC, við eini inntøku á 520 milliónir dollarar, í mun til $296 milliónir frá OL í Beijing í 2008 og $256 milliónir frá OL í Athen í 2004.
Altjóða Olympiska nevndin ávaraði í dag fyriskiparunum av OL í Rio 2016 at ‘tíðin gongur’, og at tey tí mugu leggja allar kreftir í verkætlanina, um fyrsta OL í Suðuramerika skal verða væleydnað. Støðan ljóðar rættiliga ógreið – fyriskipararnir hava ikki enn eitt nágreiniligt tal fyri hvussu nógv leikirnir fara at kosta, kostnaðarætlanin verður fyrst kunngjørd einaferð næsta ár, tað vísir seg nú at rugby-økið má flytast, og tey liggja í sak um økið har golf skal verða. Umframt at búskaparliga støðan sum heild ikki er for góð í Brasil. Les t.d. Los Angeles Times
“Our message remains: There is time, but time is ticking, and they need to carry on attacking this one with all vigor,” IOC spokesman Mark Adams said in an unusually blunt public statement about an Olympic organizing committee.
Hendan heimasíða nýtir kennifílur (cookies) til at minnast tínar setingar og undanfarnu vitjanir. Trýst á “GÓÐTAK” til at loyva nýtslu av ØLLUM hesum kennifílum, ella á "Setingar" til at kunna frávelja tær minni týðandi.
Hendan heimasíða nýtir kennifílur til at lætta um nýtsluna av sær. Nakrar eru alneyðugar til at heimasíðan skal kunna rigga rætt, og verða tá goymdar í tólinum hjá tær; meðan aðrar minni týðandi eru til at greina hvussu heimasíðan verður nýtt, at goyma einans um tú gevur loyvi til tess. Til ber at velja hesar seinnu frá, men kann tað tá ávirka hvussu heimasíðan riggar.
Necessary cookies are absolutely essential for the website to function properly. This category only includes cookies that ensures basic functionalities and security features of the website. These cookies do not store any personal information.
Any cookies that may not be particularly necessary for the website to function and is used specifically to collect user personal data via analytics, ads, other embedded contents are termed as non-necessary cookies. It is mandatory to procure user consent prior to running these cookies on your website.


text:
Ævintýrið um Reyðhúgvu munnu tey flestu kenna.
Um gentuna, sum var ólýðin og ikki gjørdi, sum mamman segði, og harvið var atvold til, at úlvurin át bæði hana og ommuna.
Men tíbetur var veiðimaðurin har, hann skuldi, og i røttum ævintýranda verður úlvurin dripin, so hann ikki aftur kann gera skaða.
Og Reyðhúgva? Jú, hon hevur lært altíð at gera, sum mamman sigur!
Ævintýrini vóru søgd munn av munni, og sum frá leið, tá ið fólk høvdu lært at lesa og skriva, og listafólk og rithøvundar høvdu skrivað tey upp og givið tey út í bók, gjørdust tey okkara felags ævintýrskattur. Og framvegis megna tey gomlu ævintýrini at rúnarbinda okkum. Tey geva okkum spenning, lívsvísdóm, humor, romantikk og nógv, nógv afturat.
Tað er kenda listakvinnan, Ingrid Vang Nyman, sum hevur myndprýtt bókina.
Aftur


text:
Resultater for SMS Stevna Nov 2018
Her vises alle stævnets resultater opdelt i stævneafsnit.
rslit Kapping 1 (Finalur) - Offisiellur
rslit Kapping 2 (Finalur) - Offisiellur
rslit Kapping 3 (Finalur) - Offisiellur
rslit Kapping 4 (Finalur) - Offisiellur
rslit Kapping 5 (Finalur) - Offisiellur
rslit Kapping 6 (Finalur) - Offisiellur
rslit Kapping 7 (Finalur) - Offisiellur
rslit Kapping 8 (Finalur) - Offisiellur
rslit Kapping 9 (Finalur) - Offisiellur
rslit Kapping 10 (Finalur) - Offisiellur
rslit Kapping 11 (Finalur) - Offisiellur
rslit Kapping 12 (Finalur) - Offisiellur
rslit Kapping 13 (Finalur) - Vi stigum og millumtum
rslit Kapping 14 (Finalur) - Vi stigum og millumtum
rslit Kapping 15 (Finalur) - Vi stigum og millumtum
rslit Kapping 16 (Finalur) - Vi stigum og millumtum
rslit Kapping 17 (Finalur) - Vi stigum og millumtum
rslit Kapping 18 (Finalur) - Vi stigum og millumtum
rslit Kapping 19 (Finalur) - Vi stigum og millumtum
rslit Kapping 20 (Finalur) - Vi stigum og millumtum
rslit Kapping 21 (Finalur) - Vi stigum og millumtum
rslit Kapping 22 (Finalur) - Vi stigum og millumtum
rslit Kapping 23 (Finalur) - Vi stigum og millumtum
rslit Kapping 24 (Finalur) - Vi stigum og millumtum
rslit Kapping 25 (Finalur) - Vi stigum og millumtum
rslit Kapping 26 (Finalur) - Vi stigum og millumtum
rslit Kapping 27 (Finalur) - Vi stigum og millumtum
rslit Kapping 28 (Finalur) - Vi stigum og millumtum
rslit Kapping 29 (Finalur) - Vi stigum og millumtum
rslit Kapping 30 (Finalur) - Vi stigum og millumtum
rslit Kapping 31 (Finalur) - Vi stigum og millumtum
rslit Kapping 32 (Finalur) - Vi stigum og millumtum
rslit Kapping 33 (Finalur) - Vi stigum og millumtum
rslit Kapping 34 (Finalur) - Vi stigum og millumtum
rslit Kapping 35 (Finalur) - Vi stigum og millumtum
rslit Kapping 36 (Finalur) - Vi stigum og millumtum
rslit Kapping 37 (Finalur) - Vi stigum og millumtum
rslit Kapping 38 (Finalur) - Vi stigum og millumtum
rslit Kapping 39 (Finalur) - Vi stigum og millumtum
rslit Kapping 40 (Finalur) - Vi stigum og millumtum


text:
Hví vilja vit hava ein happingarfrían skúla?
Bert á einum happingarfríum skúla ber til at trívast! Vit læra bert, tá vit trívast! Og tá vit trívast, er tað gott at vera til!
Hvat er happing?
Happing er eitt sosialt fyribrigdi, har mong hava ábyrgd. Hon stingur seg upp í bólkum undir givnum umstøðum.
Vit hava øll felags ábyrgd.
Felagsskapurin hevur ábyrgd fyri at øll eru við og hoyra til felagsskapin. Ein "vit" mentan er aðalmálið í øllum viðurskiftum skúlans.
Happing kann vera kropslig, sálarlig, sosial, beinleiðis, óbeinleiðis, søgd við orðum og orðaleys.
Mannagongd
Á okkara skúla hava vit eina mannagongd tá trupulleikar viðvíkjandi happing skulu loysast. Flokslærarin fær fyrstu fráboðanina. Flokslærarin tosar við teir næmingar og lærarar, sum hava við málið at gera. Leiðslan verður kunnað. Flokslærarin roynir at loysa málið. Flokslærarin og leiðslan seta seg í samband við foreldrini. Leiðslan fer, saman við avvarðandi myndugleikum, víðari við málinum.


text:
Leys størv
ENDURLÝSING
Starvsfólk til Á handilin við Sundsvegin
– fulla tíð
Vit leita eftir einum ágrýtnum starvsfólki, ið ynskir at gera upplivingina hjá kundum okkara enn betri. Her hevur tú møguleikan at blíva partur av eini handilsfyritøku í vøkstri og sum tekur ábyrgd og raðfestur góða kundatænastu.
Tínar høvuðsarbeiðsuppgávur verða:
- Ráðgeva og hjálpa kundunum
- Vørubílegging
- Tryggja at vørugóðskan altíð er tann besta
- Seta vøru fram og snøgga um handilin
Tú fært títt egna ábyrgdarøki, har tú hevur møguleika at vísa tíni hugskot.
Tú hóskar væl til starvið, um tú:
- Ert smílandi og altíð fús/ur at leypa til um kundarnir hava tørv á hjálp
- Tekur ábyrgd og hevur hug og vilja at betra um avrikið hjá handlinum
- Hevur eitt skipað arbeiðslag og altíð ger tingini ordiligt
- Kanst taka undir við grundhugsjónini um at minka um matoyðsl og at verja umhvørvið
- Ert ein góður starvsfelagi og stuðlar undir góðum samanhaldi
Um spurningar eru til starvið, ber til at ringja til Hallbjørg Haraldsen, handilsleiðara, á tlf. 214252.
Talan er um 38 tímar um vikuna millum kl. 07:50 – 16.00. Arbeitt verður 4 hvønn leygardag. Frí ein fríggjadag um mánan. Løn eftir avtalu.
Skrivlig umsókn skal sendast umvegis heimasíðuna her.
Avrit av prógvum, CV, viðmælum o.a. skal eisini viðfestast.
Umsóknir skulu vera okkum í hendi í seinasta lagi týsdagin 12. oktober 2021.
Filmur um at verða í handilslæru í Á.
Stutt um Á
Á handilsketan er ein samtøka av sjálvstøðugum keypmonnum og lat sínar fyrstu handlar upp 12. mars 2012. Í dag eru 12 Á handlar, sum eru at finna kring alt landið.
Høvuðseyðkennið fyri Á handlarnar er fleiri tilboð, fleiri ferðir um vikuna. Hetta er málið sum vit stremba ímóti.
Í Á handlunum eru vit tilvitaði um okkara ábyrgd av at verja umhvørvið og hava vit m.a. gjørt eina samstarvsavtalu við Dugna, har vit seta ymisk átøk í verk. Tað kann tú lesa meira um her https://ahandil.fo/tidindi/ , og eisini hava vit átakið ”Minkað um matoyðsl”, sum tú kann lesa um her www.matoydsl.fo
Á handlarnir eru nógv vitjaðir og vilja fegnir ganga ynskjunum hjá viðskiftafólki á møti og fylgja teimum tætt, fyri at tillaga handilin og vørur til teirra tørv. Lýsingamiðlar, sum eitt nú Facebook, nýta vit javnan at koma í samband við viðskiftafólkið og fyri at lýsa tilboð, vørur og átøk í handlinum.
Óumbiðið starv í Á
Vel tann Á handil, her niðanfyri, har tú ynskir at søkja starv av eintingum.